คนมีสตางค์รับกระเป๋าตุงพาเหรดใช้ดอกเบี้ยล่อใจ
แบงก์แห่ระดมเงินหลังคาดอัตราดอกเบี้ยขึ้นสู่จุดสูงสุดแล้ว
3 ต.ค. 2554

แบงก์แห่ระดมเงินหลังคาดอัตราดอกเบี้ยขึ้นสู่จุดสูงสุดแล้ว 
นายพิชา รัตนธรรม หัวหน้าสายงานธุรกิจธนบดี ธนาคารทิสโก้ เปิดเผยว่า ช่วงโค้งสุดท้ายของอัตราดอกเบี้ยขาขึ้น ธนาคารได้ออกผลิตภัณฑ์ตั๋วแลกเงินพิเศษ (บี/อี) อายุ 7 เดือน โดยจ่ายดอกเบี้ยที่ 4.5% สำหรับวงเงินฝากตั้งแต่ 5 แสนบาท ถึง 5 ล้านบาท เพื่อเพิ่มทางเลือกในการออมเงินและให้ผลตอบแทนที่น่าพอใจ เปิดขายตั้งแต่วันนี้เป็นต้นไป
นายพิชา กล่าวว่า ช่วงที่ผ่านมาธนาคารพาณิชย์ได้ทยอยปรับเพิ่มอัตราดอกเบี้ยเงินฝากและออกฅโปรโมชันต่างๆ เพื่อดึงดูดเงินลูกค้าในระยะสั้นและระยะกลาง ทำให้การแข่งขันเงินฝากของธนาคารค่อนข้างรุนแรงไปจนถึงปลายปีนี้ ขณะที่ธนาคารประเมินว่าแนวโน้มดอกเบี้ยขาขึ้นเข้าใกล้จุดสูงสุดแล้ว ช่วงนี้จึงเป็นช่วงที่ผู้บริโภคจะได้รับประโยชน์จากอัตราดอกเบี้ยที่ยังสูงอยู่อย่างแท้จริง 
นายเลอศักดิ์ จุลเทศ ผู้อำนวยการธนาคารออมสิน กล่าวว่า ตั้งแต่วันนี้เป็นต้นไป ธนาคารออมสินได้เปิดรับฝากเงินประเภทเงินสงเคราะห์ชีวิตและครอบครัว “ออมสินทรัพย์อนันต์ 99” สำหรับผู้ที่ต้องการได้ผลตอบแทนจากการฝากเงิน มีเงินใช้จ่ายในวัยเกษียณ และได้รับการคุ้มครองกรณีเสียชีวิต โดยผู้ฝากเงินจะต้องมีอายุ 7-55 ปี วงเงินสงเคราะห์ 1 แสนบาท ถึง 1 ล้านบาท โดยตั้งเป้าหมายว่าจะระดมเงินฝากในปีแรก 2,000 ล้านบาท 
ทั้งนี้ เงินฝากออมสินทรัพย์อนันต์ 99 เป็นกรมธรรม์สะสมทรัพย์ ส่งเบี้ยประกัน 15 ปี ให้ความคุ้มครองชีวิตจนถึงอายุ 99 ปี มีเงินปันผล 3% ของวงเงินสงเคราะห์ทุกปีตลอดช่วงส่งเงิน และสามารถนำเงินฝากแต่ละปีไปใช้สิทธิหักลดหย่อนภาษีเงินได้ และเมื่อส่งเงินฝากครบ 15 ปี จะได้รับโบนัส 100% ของวงเงินสงเคราะห์ หลังจากนั้นรับเงินปันผล 6% ตั้งแต่ปีที่ 16 จนถึงอายุ 99 ปี พร้อมกับความคุ้มครองกรณีเสียชีวิตในปีที่ 16 ถึงอายุ 90 ปีในอัตรา 200% ของวงเงินสงเคราะห์ และความคุ้มครองกรณีเสียชีวิต100% ตั้งแต่ปีที่อายุ 91 – 99 ปี ขณะดียวกันได้ปรับปรุงเงินฝากสงเคราะห์ชีวิตออมสินเพิ่มพูน 10/2” ที่ให้ผลตอบแทนเฉลี่ย 4.98% และ เงินฝากแบบทรัพย์เพิ่มพูน 6/2 ที่ให้ผลตอบแทนเฉลี่ย 4.21%